การประกอบธุรกิจของแต่ละสายผลิตภัณฑ์

บริษัท ปุ๋ยเอ็นเอฟซี จำกัด (มหาชน)
ได้รับการส่งเสริมการลงทุนจากคณะกรรมการส่งเสริมการลงทุน (BOI)
ในการประกอบธุรกิจเป็นผู้ผลิตแม่ปุ๋ยและปุ๋ยเชิงประกอบที่เกษตรกรสามารถนำไปใช้ได้โดยตรง
เนื่องจากมีธาตุอาหารหลักครบตามที่พืชต้องการ คือ ไนโตรเจน (N) ฟอสฟอรัส (P)
และโปแตสเซียม (K) และเนื่องจากผลิตปุ๋ยจากวัตถุดิบพื้นฐาน
จึงสามารถแบ่งวัตถุดิบขายให้กับอุตสาหกรรมอื่น เช่น กรดกำมะถัน, กรดฟอสฟอริค,
แอมโมเนียเป็นต้น โดยโรงงานผลิตตั้งอยู่ในเขตนิคมอุตสาหกรรมมาบตาพุด จังหวัดระยอง
มีกำลังการผลิตปุ๋ยเชิงประกอบประมาณ 1 ล้านตันต่อปี, กรดกำมะถันประมาณ 462,000 ตันต่อปี
และกรดฟอสฟอริคประมาณ 180,000 ตันต่อปี
ภายในโรงงานยังมีท่าเทียบเรือที่สามารถเทียบเรือบรรทุกสินค้าขนาดระวางขับน้ำสูงสุดถึง 60,000
เมตริกตัน ซึ่งสามารถขนถ่ายวัตถุดิบได้สูงสุด 1.5 ล้านตันต่อปี

จากการที่บริษัทฯ มีกำลังผลิตต่ำกว่าจุดคุ้มทุน
โดยมีผลสืบเนื่องมาจากการที่เครื่องจักรผลิตไม่ได้ตามกำลังผลิตที่ออกแบบและโรงงานเสื่อมสภาพจากขาดการบำรุงรักษามาเป็นเวลานาน
การผลิตต่อไปจะต้องเสียค่าใช้จ่ายในการซ่อมแซมสูง ซึ่งจะทำให้มีผลขาดทุนจากการดำเนินงาน
และยังมีความเสี่ยงในด้านอื่น ๆ อีก เช่น ปัญหาสิ่งแวดล้อม เป็นต้น การนี้บริษัทฯ ได้ว่าจ้าง บริษัท
หลักทรัพย์ ซีมิโก้ จำกัด (มหาชน)
ซึ่งได้ทำการศึกษาความเหมาะสมด้านการเงินในการดำเนินธุรกิจผลิตปุ๋ยเคมี และมีความเห็นว่า ณ
ปัจจุบันหากบริษัทฯ หยุดการผลิตปุ๋ยเคมี บริษัทฯ
จะมีผลขาดทุนจากการดำเนินงานน้อยกว่าที่มีการดำเนินการผลิตปุ๋ยเคมีต่อไป จึงแนะนำให้บริษัทฯ
แต่งตั้งที่ปรึกษาอิสระทางเทคนิค เพื่อทำการศึกษาทางเลือกต่าง ๆ
และความเหมาะสมของการลงทุนในการปรับปรุงการผลิตปุ๋ยเคมี ดังนั้น บริษัทฯ
จึงระงับการผลิตไว้เป็นการชั่วคราวเพื่อรักษากระแสเงินสดของบริษัทฯ
และรอผลการศึกษาทางด้านเทคนิคเพิ่มเติม

  ลักษณะของผลิตภัณฑ์

ผลิตภัณฑ์ของบริษัทฯ แบ่งเป็น 4 ประเภท คือ

1.  ปุ๋ย

  1.1 ปุ๋ยเชิงเดี่ยว บริษัทฯ จะนำเข้าปุ๋ยเชิงเดี่ยวจากต่างประเทศ เช่น ปุ๋ยยูเรีย,
  ปุ๋ยแอมโมเนียมซัลเฟต, ปุ๋ยโปแตสเซียมคลอไรด์ ฯลฯ
  มาบรรจุภายในเครื่องหมายการค้าของบริษัทฯ คือ ตราปุ๋ยแห่งชาติ
  แล้วนำออกจำหน่ายให้แก่ลูกค้าในช่องทางการขายต่าง ๆ

  1.2 ปุ๋ยเชิงประกอบ บริษัทฯ จะทำการผลิตปุ๋ยเชิงประกอบเพื่อจำหน่ายตามสูตรที่ตลาดต้องการ
  เช่น 16-20-0,

  16-16-8, 15-15-15, 16-8-8, 13-13-21, 15-7-18 และ 18-46-0 ฯลฯ
  ในเครื่องหมายทางการค้าต่าง ๆ เช่น ตราปุ๋ยแห่งชาติ, ตราสหกรณ์, ตราลูกโลกเกลียวเชือก
  เป็นต้น

2.  กรดกำมะถัน

  กรดกำมะถัน หรือ กรดซัลฟูริก เป็นวัตถุดิบในการผลิตกรดฟอสฟอริค
  ซึ่งเป็นวัตถุดิบในการผลิตปุ๋ยอีกทอดหนึ่ง บริษัทฯ สามารถผลิตกรดกำมะถันใช้ได้เอง
  และได้นำกำลังการผลิตกรดกำมะถันส่วนที่เหลือมาผลิตเพื่อจำหน่ายให้กับอุตสาหกรรมในประเทศด้วย

3.  แอมโมเนีย

  บริษัทฯ
  นำเข้าแอมโมเนียจากต่างประเทศมาใช้ในการผลิตปุ๋ยและจำหน่ายให้กับอุตสาหกรรมในประเทศ

4.  ยิปซัม

  ยิปซัม เป็นผลิตภัณฑ์พลอยได้ที่เกิดจากการผลิตกรดฟอสฟอริค ปัจจุบัน บริษัทฯ
  ได้พัฒนายิปซัมเพื่อใช้เป็นสารปรับปรุงคุณภาพดินและแก้ไขปัญหาดินเค็มจำหน่าย
  ภายใต้เครื่องหมายทางการค้าของบริษัทฯ คือ ตรามนุษย์ดิน นอกจากนั้น บริษัทฯ
  ยังได้จำหน่ายให้กับอุตสาหกรรมอื่นด้วย โดยส่วนใหญ่ใช้เป็นวัตถุดิบในวัสดุก่อสร้าง

โครงสร้างรายได้ในระยะ 3 ปีที่ผ่านมา

  ------------------------------ ------- --------- ------- --------- --------- ---------
  โครงสร้างรายได้ของบริษัท ระหว่างปี                                                 
  2547 - 2549                                                                  

                                                           (หน่วย :             
                                                           ล้านบาท)             

                                 ปี 2547            ปี 2548            ปี 2549    

                                 มูลค่า    ร้อยละ     มูลค่า    ร้อยละ     มูลค่า      ร้อยละ

  รายได้จากการขายปุ๋ยเชิงเดี่ยว        28      1.29      79      1.87      193       10.98

  รายได้จากการขายปุ๋ยเชิงประกอบ      1,574   72.32     3,530   83.30     564       32.12

  รายได้จากการขายผลผลิตระหว่างทาง   312     14.36     352     8.31      567       32.33

  รวมรายได้จากการขาย              1,914   87.97     3,962   93.48     1,324     75.44

  รายได้จากการให้บริการ             3       0.12      3       0.06      3         0.15

  ดอกเบี้ยรับ                       1       0.05      1       0.02      1         0.06

  รายได้อื่น                        258     11.86     273     6.44      427       24.35

  รวมรายได้                       2,176   100.00    4,238   100.00    1,754     100.00

                                                                               

  ที่มา : งบการเงินของบริษัท                                                         

  อัตราเพิ่ม (ลด ) ของมูลค่า                                                         

  การจำหน่าย ( % )                (465)   (19.53)   2,047   106.95    (2,638)   (66.59)
  ------------------------------ ------- --------- ------- --------- --------- ---------

ด้านการตลาดและภาวะการแข่งขัน

  การดำเนินธุรกิจในปี 2549 ที่ผ่านมา

1.  ปุ๋ย

ในปี 2549 บริษัทฯ มียอดจำหน่ายปุ๋ยเคมี 99,054 ตัน หรือลดลงร้อยละ 75.21 เมื่อเทียบกับปี
2548 เนื่องจากบริษัทฯ ได้หยุดดำเนินการผลิตเป็นการชั่วคราว
และจำหน่ายปุ๋ยเคมีที่เหลือจากการผลิตในปีก่อน

2.  กรดกำมะถัน

ในปี 2549 บริษัทฯ มียอดจำหน่ายกรดกำมะถัน 48,811 ตัน หรือเพิ่มขึ้นร้อยละ 57.45
เมื่อเทียบกับปี 2548 เป็นผลมาจากการขยายตัวของตลาด และบริษัทฯ เร่งทำตลาดสินค้านี้เพิ่มขึ้น

3.  แอมโมเนีย

ในปี 2549 บริษัทฯ มียอดจำหน่ายแอมโมเนีย 32,882 ตัน หรือเพิ่มขึ้นร้อยละ 56.58
เมื่อเทียบกับปี 2548 เนื่องจากตัวแทนจำหน่ายของบริษัทฯ สามารถขยายตลาดได้มากยิ่งขึ้น

4.  ยิปซัม

ในปี 2549 บริษัทฯ มียอดจำหน่ายยิปซัม 181,270 หรือเพิ่มขึ้นร้อยละ 101.41 เมื่อเทียบกับปี
2548 ทั้งนี้เนื่องจากลูกค้ามีการสั่งซื้อเพิ่มขึ้น
ขยายช่องทางจำหน่ายให้ผู้ผลิตปุ๋ยอินทรีย์สำหรับการเกษตร และมีการส่งออกไปยังต่างประเทศ

ภาวะอุตสาหกรรมและการแข่งขัน

1.  ปุ๋ย

เกษตรกรซึ่งประสบปัญหาผลผลิตทางการเกษตรไม่เป็นไปตามคาดจากปัญหาภัยแล้งและน้ำท่วมในปี
2548 จึงขาดกำลังซื้อ กอปรกับปัญหาน้ำท่วมในปี 2549
ที่เกิดขึ้นเป็นวงกว้างทั่วประเทศทำให้เกษตรกรได้รับความเสียหาย
ส่งผลให้กำลังซื้อที่มีอยู่อย่างจำกัดเนื่องจากสภาพภูมิอากาศของปี 2548 ดังกล่าวข้างต้นลดลงไปอีก
เกษตรกรบางส่วนได้หันไปใช้ปุ๋ยที่มีธาตุอาหารต่ำลง (และมีราคาต่อตันถูกลง) ใช้ปุ๋ยเคมีประเภทอื่น
เช่น ปุ๋ยคลุกเคล้า เป็นต้น ใช้ปุ๋ยอินทรีย์ทดแทนปุ๋ยเคมี หรือบางส่วนจำต้องยกเลิกการใช้ปุ๋ยไป
ในขณะที่ราคาต้นทุนปุ๋ยเคมียังมีแนวโน้มสูงขึ้น ดังนั้นสภาพการแข่งขันในประเทศจึงมีสูง
ทั้งระหว่างปุ๋ยเคมีด้วยกัน ปุ๋ยเคมีกับผลิตภัณฑ์ทดแทนปุ๋ยเคมี
และแม้กระทั่งการใช้ปุ๋ยหรือยกเลิกการใช้ปุ๋ย

2.  กรดกำมะถัน

กรดกำมะถันเป็นวัตถุดิบพื้นฐานสำหรับอุตสาหกรรมพื้นฐานหลายประเภท เช่น ปุ๋ย แบตเตอรี่ สิ่งทอ
สี เยื่อกระดาษ สารส้ม ยาง เป็นต้น
ในประเทศไทยสามารถแบ่งผู้ผลิตตามกรรมวิธีการผลิตออกได้เป็น 2 ประเภท คือ
ผลิตจากการเผากำมะถัน และผลิตจากผลพลอยได้ในอุตสาหกรรมถลุงแร่
การแข่งขันในตลาดขึ้นอยู่กับปริมาณการผลิตของผู้ผลิตประเภทหลังเป็นสำคัญ
โดยหากสามารถผลิตได้เต็มกำลังการผลิตแล้วจะทำให้ประเทศเกิดภาวะสินค้าล้นตลาด
จำเป็นต้องส่งออก

3.  แอมโมเนีย

แอมโมเนียใช้ในอุตสาหกรรมต่าง ๆ เช่น อุตสาหกรรมเคมี โลหะ เยื่อกระดาษ ทำความเย็น
เป็นต้น ในปี 2549
ที่ผ่านมาราคาแอมโมเนียในตลาดโลกปรับตัวสูงขึ้นตามราคาน้ำมันและก๊าซธรรมชาติ
ทำให้ราคาจำหน่ายในประเทศสูงขึ้น อย่างไรก็ดีจากข้อได้เปรียบของบริษัทฯ
ที่มีถังเก็บขนาดใหญ่ตลอดจนอุปกรณ์การนำเข้าที่มีมาตรฐาน จึงทำให้ต้นทุนดำเนินการต่ำ
อีกทั้งการขยายตลาดของตัวแทนจำหน่ายของบริษัทฯ อย่างต่อเนื่อง จึงทำให้บริษัทฯ
ยังคงสามารถแข่งขันในอุตสาหกรรมนี้ต่อไปได้

4.  ยิปซัม

การใช้ยิปซัมแบ่งได้เป็น 2 ด้าน คือ ด้านเกษตรกรรม (เพื่อเป็นสารปรับปรุงดิน)
และด้านอุตสาหกรรม (ส่วนใหญ่ใช้ในอุตสาหรรมวัสดุก่อสร้าง)
ในอดีตแหล่งยิปซัมที่ใช้คือยิปซัมธรรมชาติ แต่สำหรับยิปซัมของบริษัทฯ
เป็นยิปซัมที่ได้จากการผลิตกรดฟอสฟอริคนั้นมีต้นทุนต่ำกว่า
จึงมีความสามารถในการแข่งขันด้านราคาสูงกว่า

แนวโน้มแผนการตลาดในอนาคต

บริษัทฯ
อยู่ระหว่างรอผลการศึกษาทางด้านเทคนิคเพิ่มเติมและทำการศึกษาความเป็นไปได้ในโครงการใหม่
ๆ นอกเหนือจากธุรกิจปุ๋ยเคมี ตามแผนงานที่จะใช้ทรัพยากรของบริษัทฯ ให้เกิดประโยชน์อย่างเต็มที่
อาทิเช่น ศึกษาด้านการใช้ระบบเครือข่ายเชื่อมโยงกันในการให้บริการขนส่งสินค้า
การบริการคลังสินค้าและคลังสินค้าเหลว การกระจายสินค้า เป็นต้น